CELEX: 62022TN0165
Language: sk
Date: 2022-03-29 00:00:00
Title: Vec T-165/22: Žaloba podaná 29. marca 2022 – Saure/Komisia

16.5.2022   
            
            
               SK
            
            
               Úradný vestník Európskej únie
            
            
               C 198/64
            
         
      Žaloba podaná 29. marca 2022 – Saure/Komisia
      (Vec T-165/22)
      (2022/C 198/92)
      Jazyk konania: nemčina
      
         Účastníci konania
      
      
         Žalobca: Hans-Wilhelm Saure (Berlín, Nemecko) (v zastúpení: C.oPartsch, Rechtsanwalt)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Komisie zo 7. februára 2022 o zamietnutí prístupu k dokumentom Komisie tým, že poskytne kópie z celej komunikácie Komisie so spoločnosťou AstraZeneca plc alebo jej dcérskymi spoločnosťami s nemeckým úradom spolkového kancelára alebo so spolkovým ministerstvom zdravotníctva v súvislosti so spoločnosťou Astra Zeneca plc alebo jej dcérskymi spoločnosťami od 1. apríla 2020 a najmä k dokumentom o množstve vakcíny proti COVID 19 ponúkanej spoločnosťou AstraZeneca plc a o jej dodacích lehotách,
               
            
                  —
               
               
                  uložil žalovanej povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý dôvod: Žalobca má právo na prístup k sporným dokumentom Európskej komisie podľa článku 2 ods. 1 nariadenia (ES) č. 1049/2001 (1). Odmietnutie Komisie je v rozpore s týmto ustanovením.
               
            
                  2.
               
               
                  Druhý dôvod: Dôvod vylúčenia stanovený v článku 4 ods. 2 druhej zarážke nariadenia (ES) č. 1049/2001 nebráni právu žalobcu na prístup. Tento dôvod vylúčenia je časovo obmedzený a vzťahuje sa len na prebiehajúce súdne konania a rokovania. Konanie vedené proti AstraZeneca v Belgicku pod číslom 2021/48/C sa týkalo úplne odlišnej situácie a už bolo ukončené rozsudkom z 18. júna 2021.
               
            
                  3.
               
               
                  Tretí dôvod: Dôvod vylúčenia stanovený v článku 4 ods. 1 písm. b) nariadenia (ES) č. 1049/2001 nebráni právu žalobcu na prístup. Prednosť má verejný záujem na sprístupnení osobných údajov.
               
            
                  4.
               
               
                  Štvrtý dôvod: Dôvod vylúčenia stanovený v článku 4 ods. 2 prvej zarážke nariadenia (ES) č. 1049/21 nebráni právu žalobcu na prístup. Požadované informácie neobsahujú obchodné tajomstvo v zmysle článku 2 smernice (EÚ) 2016/943 (2), keďže sú známe a neexistujú primerané opatrenia na zachovanie dôvernosti.
               
            
         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).
      
         (2)  Smernica Európskeho parlamentu a Rady (EÚ) 2016/943 z 8. júna 2016 o ochrane nesprístupneného know-how a obchodných informácií (obchodného tajomstva) pred ich neoprávneným získaním, využitím a sprístupnením (Ú. v. EÚ L 157, 2016, s. 1).